**PÁLYÁZATI FELHÍVÁS**

**és**

**TÁJÉKOZTATÓ**

árusító pavilonok használatára vonatkozóan, népművészeti, népi iparművészeti, kézműves termékek, valamint ajándéktárgyak értékesítése céljára.

2019. március

**Tartalomjegyzék:**

* Pályázati tájékoztató
* TARTALOMJEGYZÉK a pályázat összeállításához
* Pavilon-használati engedély iránti kérelem
* Gábor Áron és a Fürdő utcán hasznosításra kijelölt pavilonok helyszínrajza
* Hatósági szerződés tervezete
* Nyilatkozat minta (működési engedélyről, és átláthatóságról)
* Pavilon fotó
* 5/2009.(II.26.) Ör.sz. rendelet a közterület-használat, közterület-hasznosítás helyi szabályairól

Hajdúszoboszló Város Önkormányzata pályázatot hirdet **2019. június 1. – 2019. augusztus 31. közötti** időszakra a tulajdonában lévő 5 db, egyenként 6 m2 területű, a közterület-használat, közterület hasznosítás helyi szabályairól szóló 5/2009.(II. 26.) önkormányzati rendelet 3.sz. mellékletében a **„A-B-C”** és a **„D-E”** jelzéssel ellátott pavilonok használatára vonatkozóan, melyek közül 3 db a Gábor Áron utcán, 2 db a Fürdő utcán található. (Az Önkormányzat vállalja, hogy a 2 db pavilont áttelepíti a Gábor Áron utcáról a Fürdő utcán kijelölt helyre.)

A pavilonok fotója jelen pályázati tájékoztató mellékletében található. A pavilonok használata népművészeti, népi iparművészeti, kézműves illetve egyéb ajándéktárgyak - kivéve strand cikk - értékesítése céljára lehetséges. Élelmiszer értékesítése nem lehetséges.

Az Önkormányzat elvárása a Pályázókkal szemben, hogy a pavilonok a hasznosítás időtartama alatt folyamatosan - minden nap - nyitva tartsanak, árusítási tevékenységeket folytassanak szélesítve ezáltal a terület kínálatát, színessé téve annak megjelenését.

**A pályázat elbírálásának menete:**

A pavilonok használati jogosultságának elnyerése az érvényes pályázatot benyújtók számára nyilvános árverésen történik**. Az árverésen kizárólag az az adószámos magánszemély, egyéni vállalkozó vagy egyéb szervezet képviselője vehet részt, aki érvényes pályázatot nyújtott be. A pályázati anyag benyújtásával kapcsolatosan a hiánypótlás lehetőségét kizárja az árverést lebonyolító Hivatal, így pályázó felelőssége, hogy a szükséges dokumentumokat maradéktalanul becsatolja pályázatához, mely az érvényesség, egyben az árverésen történő részvétel feltétele.**

A pavilon használati díj mértéke 2019. évre vonatkozóan, a nyilvános licit induló alapára a rendelet 1.sz. függeléke alapján:

2019. június 1. – augusztus 31. közötti időszakra vonatkozóan:

- A **Gábor Áron utcán az induló alapár 100.000,-Ft/hó.**

- A **Fürdő utcán az induló alapár 300.000,- Ft/hó.**

A pavilonok esetében a használati jogot azon pályázó kapja meg, aki a nyilvános árverésen a legmagasabb használati díjra (Ft/hó) tesz ajánlatot.

**Az árverés lebonyolításának menete:**

Az árverésen részt vevők jelenléti íven kerülnek regisztrálásra a helyszínen, mely sorszám a licit során lehetővé teszi beazonosítását. A jelenléti íven szereplő sorszámának megfelelő sorszámot kap pályázó, mellyel részt vehet a liciten. Az árverést lebonyolító a beérkezett pályázatokat a megpályázott pavilon betűjele alapján rendszerezi.

A pavilon árverése betűjelük alapján történik.

Először a Fürdő utcán található 2 db pavilon árverezése történik meg, majd teljes körű lebonyolítását követően a Gábor Áron utcán található 3 db pavilon árverezésére kerül sor.

Az utcánkénti árverezés a pavilonok betűjelének sorsolásával eldöntött sorrendjében történik. A sorsolás útján kihúzott betűjelű pavilonra beérkezett pályázatok bontására a helyszínen kerül sor. A pályázók által benyújtott, kötelezően csatolandó dokumentumok és az árverésen történő részvétel feltételeinek megléte ellenőrzését követően, az érvényes pályázatot benyújtók között kerül sor az adott pavilon árverésére. A sorsolással eldöntött helyre vonatkozó pályázatok benyújtói az árverést bonyolító részéről hangosan bemondott árat a kapott sorszámuk magasba emelésével fogadják el, vagy el nem fogadás esetén leteszik kezüket, így sorszámukat a magasból.

- **Azonos jelű pavilont megjelölő több pályázó esetén** az induló alapár 10 %-ának megfelelő mértékű Ft összeggel emelkedik az ár, vagyis a Fürdő utcán 30.000,-Ft-onként, a Gábor Áron utcán 10.000,-Ft-onként emelkedik a meghatározott alapárhoz képest, melyet az árverés vezetője hangosan mond be. Az árverés részt vevői mindaddig emelik sorszámukat a magasba, amíg az árverés levezetője által bemondott összeget magajánlja, vagyis tartja a licitet. A pavilon használatát az nyeri el, aki már csak egyedül tartja kezében sorszámát a magasba az árverést levezető által utoljára bemondott összegnél. Amennyiben az árverést levezénylő által bemondott soron következő összegnél senki sem emeli sorszámát a magasba, azaz az előző körben még sorszámukat magasba emelők egyszerre teszik le azt, úgy a nyertes személye az utolsó körben még kezüket magasba emelők között, sorsolással dől el.

- Amennyiben az adott pavilonra **egyetlen pályázó nyújtotta be pályázatát**, úgy alapáron jogosulttá válik a pavilon használatára, amennyiben érvényes pályázatot nyújtott be.

A nyertes pályázó a pályázatában megjelölt pavilon használatára válik jogosulttá. A használati díj az árverésen megajánlott a 2019. évre vonatkozó legmagasabb ár.

Tekintve, hogy a pályázatok érvényességének megállapítása a helyszínen, az árusító pavilon helyek árverésének sorsolt sorrendjében, folyamatosan történik, az árverés gyors és eredményes lebonyolítása érdekében kérjük, hogy a pályázat mellékleteként csatolt **TARTALOMJEGYZÉK** alapján állítsák össze pályázataikat, így azok érvényességének megállapítása rövidebb időt vesz igénybe!

A pavilon használati joga a pályázat nyertesét illeti meg, vele az önkormányzat szerződést köt. Az elnyert pavilon használati joga tovább nem adható! Amennyiben a nyertes a szerződést nem köti meg, vagy a szerződéskötést követően a pavilont visszaadja, úgy az önkormányzat újabb nyilvános árverést ír ki 15 napon belül, mely pályázaton való részvételből kizárja azt a vállalkozást, vagy egyéb szervezetet, aki az előző pályázaton nyertesként a szerződést nem kötötte meg, vagy a szerződéskötést követően a pavilontvisszaadta.

Az Önkormányzat újabb nyilvános árverést írhat ki azon pavilonokra, melyekre nem érkezett érvényes ajánlat.

**A pályázathoz kötelezően csatolandó mellékletek:**

1. A pavilonban folytatni kívánt tevékenység gyakorlására feljogosító okirat egyszerű másolata.
2. Gazdasági társaság esetén: cégkivonat.
3. Egyéni vállalkozás esetén: vállalkozói igazolvány, vagy egyéb igazoló irat fénymásolata.
4. Hajdúszoboszló Város Önkormányzatával (Abban az esetben is szükséges megkérni, ha a pályázat benyújtását megelőzően pályázó nem folytatott adóköteles tevékenységet Hajdúszoboszló Város közigazgatási területén.), az adószámos magánszemély, egyéni vállalkozó vagy egyéb szervezet - pályázó - székhelyével megegyező települési Önkormányzatával, valamint a NAV-val szemben semminemű adótartozása nem áll fenn, a hatóságok erre vonatkozó – 60 napnál nem régebbi – igazolása (eredeti vagy másolati példányban)
5. Fénykép, és lista az árusítandó termékekről.
6. Hiánytalanul kitöltött jelentkezési lap (Pavilon-használati kérelem)
7. Bánatpénz befizetésére szolgáló banki átutalási igazolás másolata.
8. Meghatalmazás, amennyiben releváns.
9. Pályázói nyilatkozat arról, hogy a folytatni kívánt tevékenységre vonatkozó működési engedélyt - amennyiben a tevékenység végzéséhez ilyen szükséges - a szerződés megkötése után, de legkésőbb a tevékenység megkezdése előtt a Gazdasági Iroda, Városfejlesztési Csoport részére bemutatja. Amennyiben nem szükséges tevékenysége végzéséhez működési engedély, csatolni szükséges a pályázó erre vonatkozó nyilatkozatát pályázatában!
10. A nemzeti vagyonról szóló 2011. évi CXCVI törvény 11. §. 10) bekezdése szerint nyilatkozik arról, hogy átlátható szervezetnek minősül1 és erre vonatkozó nyilatkozatát becsatolta a pályázatában;

*A nemzeti vagyonról szóló 2011. évi CXCVI. Törvény 11. §. 10) bekezdése alapján nemzeti vagyon hasznosítására vonatkozó szerződés csak természetes személlyel vagy átlátható szervezettel köthető. 3. § 1) bekezdés alapján: Belföldi vagy külföldi jogi személy vagy jogi személyiséggel nem rendelkező gazdálkodó szervezet az alábbi esetben minősül átláthatónak:a) tulajdonosi szerkezete, a pénzmosás és a terrorizmus finanszírozása megelőzéséről és megakadályozásáról szóló törvény szerint meghatározott tényleges tulajdonosa megismerhető (nyilvánosan működő részvénytársaság kivételével),b) az Európai Unió tagállamában, az Európai Gazdasági Térségéről szóló megállapodásban részes államban, a Gazdasági Együttműködési és Fejlesztési Szervezet tagállamában vagy olyan államban rendelkezik adóilletőséggel, mellyel Magyarországnak a kettős adóztatás elkerüléséről szóló egyezménye van, c)nem minősül a társasági adóról és az osztalékadóról szóló törvény szerint meghatározott ellenőrzött külföldi társaságnak,* *d) a gazdálkodó szervezetben közvetlenül vagy közvetetten több, mint 25%-os tulajdonnal, befolyással, vagy szavazati joggal bíró jogi személy, jogi személyiséggel nem rendelkező gazdálkodó szervezet tekintetében az a.), b.), c.) pontok szerinti feltételek fent állnak.*

A pályázat nyelve: **magyar**

Pályázó részére idegen nyelven rendelkezésre álló dokumentum esetén - amennyiben annak benyújtása szükséges a pályázatban - hivatalos fordítóiroda által magyar nyelvre fordított dokumentum benyújtása szükséges.

**A beadható pályázatok számát a pályázat kiírója az alábbiak szerint korlátozza:**

* adószámos magánszemély, egyéni vállalkozó maximum 2 db pavilonra pályázhat mind a Fürdő, mind pedig a Gábor Áron utcán, azonban kizárólag 1-1 db pavilon hasznosítását nyerheti el;
* amennyiben egyéni vállalkozóként 1 db pavilonra pályázik, akkor az egyéb szervezet - ahol az egyéni vállalkozó magánszemély tulajdonosi részesedéssel rendelkezik - maximum 1 db pavilonra pályázhat;
* egy egyéb szervezet maximum 2 db pavilonra pályázhat, azonban kizárólag 1 db pavilon hasznosítását nyerheti el;
* két olyan egyéb szervezet, amelyekben egy magánszemély tulajdonosi részesedéssel rendelkezik, maximum 1-1 db pavilonra pályázhat, azonban kizárólag 1 db pavilon hasznosítását nyerheti el.

Amennyiben pályázó két pavilonra érvényes pályázatot nyújtott be és az elsőként árverezésre kerülő pavilon használati jogát elnyeri, úgy a másik pavilonra benyújtott pályázatát a pályázat kiírója érvénytelennek minősíti az árverési eljárás lefolytatása szempontjából.

Amennyiben a fentiekben foglalt korlátozásoknak pályázó nem felel meg, a pályázat kiírója a pályázót kizárja a licitálásból, vagy későbbi tudomásra jutás esetén a hatósági szerződéskötéstől eláll. Ez esetben a bánatpénz az Önkormányzatot illeti meg.

**A pályázat benyújtásának módja: A pályázatokat és annak minden csatolandó dokumentumát papír alapon /a fényképek becsatolása elektronikus adathordozón (CD) is szükséges a papír alapú nyomtatás mellett/, KIZÁRÓLAG POSTAI úton lehetséges beadni a megjelölt határidőig, az alábbi címre: Hajdúszoboszlói Polgármesteri Hivatal, 4200 Hajdúszoboszló, Hősök tere 1.**

A borítékon kérjük feltüntetni:

***„Pályázat a Gábor Áron utcai/Fürdő utcai …… jelű pavilon használatára ajánlattételi határidő: 2019. 03. 25. előtt nem felbontható!”***

***Pályázó felelőssége, hogy a postán feladott pályázata a megadott határidőig beérkezzen a Pályázat kiírójához.***

Amennyiben egy pályázó több pavilonra is benyújtja pályázatát, abban az esetben pályázatát megpályázott pavilononként, külön-külön borítékban elhelyezve, kompletten szükséges összeállítania és postára adnia.

**A pályázat beadásának feltétele, hogy a pályázó 100.000.-Ft/pályázat összegű bánatpénzt megfizeti legkésőbb a pályázat beadással egyidejűleg az Önkormányzat részére**.

A bánatpénz megfizetése kizárólag **banki átutaláson keresztül történhet** a 11738084-15728355-00000000 bankszámlaszámra. A Közlemény rovatba szükséges feltüntetni a következő szöveget: „**Bánatpénz-KTH-Pavilon ”.**

A befizetett bánatpénzt az Önkormányzat visszafizeti:

* a pályázat visszavonása vagy a nyilvános árverés elhalasztása esetén 10 munkanapon belül;
* a sikertelenül pályázók részére a nyilvános árverést követő 10 munkanapon belül;
* eredménytelen pályázat esetén 10 munkanapon belül;
* nem érvényes vagy a pályázat kiírója által érvénytelennek minősített pályázatot benyújtó pályázók részére 10 munkanapon belül.

A befizetett bánatpénz az Önkormányzatot illeti:

* a hatósági szerződés megkötésére jogot szerzett ajánlattevővel az előírt határidőn belül a szerződés létrejön, ez esetben a hatósági szerződés megkötését követően esedékes használati díjba beszámításra kerül;
* ha a pályázat nyertese a hatósági szerződés megkötése előtt visszalép, a bánatpénzt nem követelheti vissza;
* ha a pályázat nyertese a hatósági szerződés megkötését követően visszaadja a pavilont, a bánatpénzt nem követelheti vissza;
* ha a pályázat nyertese valótlan adatok szolgáltatása révén nyer jogosultságot a pavilon ideiglenes hasznosítására.

Amennyiben a pályázó a hatósági szerződést megköti, a használati díjat két részletben szükséges megfizetnie, melyből a bánatpénz összege a használati díj második részletébe kerül beszámításra. Amennyiben az engedélyes a hatósági szerződés birtokában megkezdi a hasznosítást, azonban a használati időszak alatt mégis eláll a szerződéstől, úgy a bérleti díj megfizetésére kötelezett minden megkezdett hónap után, mely egész hónapnak számít. Ez esetben a bánatpénz az Önkormányzatot illeti meg.

A pavilon használati jogosultsága másra át nem ruháztató és kizárólag a megjelölt tevékenység gyakorlására jogosít. Az árusítás során kizárólag a pályázatban megjelölt termékeket lehet forgalomba hozni. Amennyiben az árusítást ellenőrző személyek pályázatban nem jelölt termék árusításáról bizonyosodnak meg, engedélyest teljes árusítási tevékenységének azonnali befejezésére szólítják fel.

Az önkormányzat a pályázat nyertesével hatósági szerződést köt. **A pavilon használati díját két egyenlő részletben 2019. május 20. és július 20. napjáig kell megfizetni.** A használati díj meg nem fizetése esetén megnyílik az önkormányzat azonnali felmondási joga a hatósági szerződés vonatkozásában.

A pályázat nyertesének kötelessége a Gábor Áron utcán található pavilonok esetében a pavilon használatából, a tevékenység végzéséből fakadó elektromos áramfogyasztás költségének megtérítése az Önkormányzat felé, az Önkormányzat által történő óraleolvasást és kiszámlázást követően. Két elosztószekrényre csatlakozik a 3 db pavilon, melyekben szekrényenként mindösszesen 16-16 A biztosított.

A Fürdő utcai pavilonok esetében elektromos áram nem biztosított, az engedélyesnek saját magának kell megoldania a tevékenység végzéséhez szükséges a világítás biztosítását. Engedélyesnek az áramszükségletét úgy kell biztosítania, hogy az a vonatkozó szabványoknak, előírásoknak teljes körűen megfeleljen. **Elektromos kábelek vezetése levegőben, illetve a gyalogosforgalom által is használt területen TILOS! Az Önkormányzat egyéb közműcsatlakozást (pld: víz, szennyvíz, csapadékvíz stb…) sem biztosít.**

A pályázat nyertese köteles a Városgazdálkodási Zrt-nél havonta 1 db hulladéktárolására alkalmas gyűjtőzsákot vásárolni a keletkezett hulladék elszállításra. A gyűjtőzsák(ok) számláját engedélyes köteles bemutatni az engedélyező részére, legalább a használati díj 1. részletének megfizetésével egy időben.

Az Önkormányzat a pavilonokat legkésőbb 2019. május 27-én adja át a nyertes Pályázók részére, hogy az árufeltöltést, a pavilon berendezését nyitás előtt elvégezhessék. A termékek bemutatásához szükséges pult, polc (továbbiakban berendezési tárgyak) beszerzése, a pavilon berendezése a nyertes pályázó feladata és költsége. A berendezési tárgyak csak mobil jelleggel helyezhetőek el, azok rögzítése a falazatba vagy padozatba nem lehetséges. A pavilonok korábbi megtekintésére is lehetőséget biztosít az Önkormányzat egyeztetett időpontban, hogy a nyertes Pályázó a szükséges berendezési tárgyak helyzetét, méretét, típusát felmérhesse. A pavilonok elé termékeket - sem polcon, sem polc nélkül - kihelyezni, illetve a felnyitható ablakokhoz rögzíteni nem engedélyezett.

A pavilonok állagának megőrzéséről pályázó köteles gondoskodni, az abban keletkezett minden kárt köteles megtéríteni, a hatósági szerződés lejártát követő 5 napon belül a pályázó köteles a pavilont eredeti állapotában visszaadni. A pavilon használatba adásakor arról állapotfelvétel készül.

A használati díj és az elektromos áram díjának beszedéséről, kezeléséről a Hajdúszoboszlói Polgármesteri Hivatal Gazdasági Iroda, a rendeltetésszerű használatának ellenőrzéséről a Polgármesteri Hivatal, Igazgatási Iroda Közterület-felügyelete gondoskodik.

A pályázati tájékoztatót és mellékleteit az Önkormányzat térítésmentesen biztosítja pályázók részére elektronikusan, melyek az Önkormányzat honlapjáról, a [www.hajduszoboszlo.eu](http://www.hajduszoboszlo.eu/) oldalról tölthetők le.

A pályázatok beadása folyamatos, a beérkezés véghatárideje:

**2019. március 25. (hétfő) 10.00 óra**

A nyilvános árverés lebonyolításának időpontja:

**2019. március 25. (hétfő) 10.30 óra**

A nyilvános árverés helyszíne:

**Hajdúszoboszlói Polgármesteri Hivatal**

**„A” épület I.em. Bocskai tanácsterem**

A hatósági szerződés megkötésének tervezett legkésőbbi időpontja:

**2019. április 30. (kedd)**

A pályázatok kizárólag postai úton küldhetők be, a személyes és az elektronikus benyújtás lehetőségét az önkormányzat kizárja. Pályázó felelőssége, hogy a megadott határidőig pályázata beérkezzen a pályázat kiírójához.

Mellékletek:

* Pavilon-használati engedély iránti kérelem,
* Hatósági szerződés tervezet,
* Pavilon fotó,
* Gábor Áron utcán kijelölt pavilonok helyének térképmásolata,
* Fürdő utcán kijelölt pavilonok helyének térképmásolata,
* Nyilatkozat minta működési engedélyről, és átláthatóságról,
* Többször módosított 5/2009.(II.26.) Ör.sz. rendelet a közterület-használat, közterület-hasznosítás helyi szabályairól,
* Tartalomjegyzék.

2019. március hó

**Hajdúszoboszló Város Önkormányzata**